На основу члана 29. став 1. тачка 6. и члана 80.став 2. Закона о смањењу ризика од катастрофа и управљању ванредним ситуацијама ( „Сл.гласник РС“ број 87/2018), и Закључка Управе за ванредне ситуације у Нишу број 217-123/20-I од 26.10.2020.године, Општинско веће општине Гаџин Хан на седници одржаној дана 18.03.2021.године донело

**ОДЛУКУ О ОБРАЗОВАЊУ ЈЕДИНИЦЕ ЦИВИЛНЕ ЗАШТИТЕ ОПШТЕ НАМЕНЕ И СПЕЦИЈАЛИЗОВАНЕ ЈЕДИНИЦЕ ЦИВИЛНЕ ЗАШТИТЕ ЗА УЗБУЊИВАЊЕ ОПШТИНЕ ГАЏИН ХАН**

Члан 1.

Овом Одлуком у складу са прописима уређује се формирање, организација, опремање, оспособљавање и функционисање јединице цивилне заштите опште намене и специјализоване јединице цивилне заштите за узбуњивање општине Гџин Хан.

Члан 2.

Јединице цивилне заштите опште намене формирају се, опремају се и оспособљавају се за извршавање обимних и мање сложених задатака из области заштите и спасавања као што су локализовање и гашење почетних и мањих и шумских пожара, учешће у спасавању угрожених земљотресима, учешће у заштити од поплава, указивање прве помоћи, одржавање реда, учешће на спасавању плитко затрпаних из рушевина и рашчишћавању ручно, рашчишћавању путева и мањих површина снежног наноса приручним алатом, учешће у евакуацији становништва из угроженог подручја и збрињавању угроженог становништва, помоћ у асанацији терена и обављање других активности на основу процена потреба, одлука и наредби Општинског штаба за ванредне ситуације и других надлежних органа.

Специјализована јединица цивилне заштите за узбуњивање ангажује се за потребе активирања сирена у случају да не постоји или није исправан систем за даљинско управљање сиренама на предлог Општинског штаба за ванредне ситуације.

Члан 3.

 На територији општине Гаџин Хан образује се једна јединица цивилне заштите опште намене са укупно 30 обвезника цивилне заштите и једна специјализована јединица цивилне заштите за узбуњивање са 3 обвезника.

Јачина јединице цивилне заштите опште намене је јачине вода (30 припадника у јединици), а специјализована јединица цивилне заштите за узбуњивање јачине одељења (3 припадника у јединици).

Члан 4.

Попуна, опремање и обука јединице цивилне заштите опште намене извршиће се од добровољаца који су психофизички у могућности да одговоре обавезама у цивилној заштити и радно способног становништва односно запослених чија се знања и вештине могу искористити за потребе цивилне заштите старости од 18 до 60 година.

Члан 5.

По формирању јединица цивилне заштите опште намене и специјализоване јединице цивилне заштите за узбуњивање општине Гаџин Хан и попуне извршиће се обука и опремање личном и заштитном опремом у складу са прописима. Средства за финансирање система заштите и спасавања и извршење активности у вези организације, обучавања и опремања јединица цивилне заштите опште намене, наканда за ангажовање на задацима цивилне заштите и накнада зараде коју обрачунава и исплаћује послодавац за лица из радног односа која су позвана на извршење задатака цивилне заштите, обезбеђују се из буџета општине Гаџин Хан.

Члан 6.

Начин задужења, употребе, замене и раздужења униформе јединица цивилне заштите опште намене и специјализоване јединице цивилне заштите за узбуњивање уређен је Правилником о униформи и ознакама цивилне заштите, ознакама функција и специјалности и личној карти припадника цивилне заштите („Сл.гласник РС ”, број 32/2020 и 83/2020).

Члан 7.

Специјализована јединица цивилне заштите за узбуњивање и јединице цивилне заштите опште намене опремају се одговарајућом опремом и материјално- техничким средствима која су неопходна за личну, узајамну и колективну заштиту њених припадника и за спровођење мера цивилне заштите.

Члан 8.

Приликом извршавања задатака заштите и спасавања припадници јединица цивилне заштите опште намене имају права на здравствено осигурање и надокнаде за ангажовање прописане законом.

Члан 9.

Јединице цивилне заштите опште намене могу се ангажовати у свим насељима на територији општине Гаџин Хан, на основу наредбе Штаба за ванредне ситуације.

Јединица цивилне заштите опште намене у складу са прописима у случају ванредне ситуације, ангажује се на основу наређења Општинског штаба за ванредне ситуације општине Гаџин Хан.

Број:06-820-161/21-III

Дана: 18.03. 2021.год. у Гаџином Хану

ОПШТИНСКО ВЕЋЕ ОПШТИНЕ ГАЏИН ХАН

 ЗАМЕНИЦА ПРЕДСЕДНИКА

Драгана Савић